**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 18.12.2024, ora 08.00 – 19.12.2024, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 19.12.2024, ora 07.00**

**RÂURI**

Debitele au fost în general staționare, exceptând Someșul și Bistrița, râurile din bazinul superior al Buzăului şi cursul inferior al Moldovei, unde au fost în creştere datorită cedării apei din stratul de zăpadă şi propagării, iar pe cele din bazinele Vişeu, Iza, Tur, Lăpuş, Putna şi Rm. Sărat au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Suceava, Moldova, Trotuş, Putna, Rm. Sărat, pe cursul Siretului, pe unii afluenți din bazinul superior al Oltului, afluenții din bazinul Bistriței și mai mici (sub 30% din normalele lunare) pe râurile din bazinele hidrografice: Lăpuș, Crasna, Barcău, Crișuri, Arieș, Timiș, Moravița, Caraș, Nera, Cerna, pe unii afluenți din bazinul Jiului, din bazinul inferior al Oltului și din bazinul superior al Argeșului.

Formațiunile de gheață (gheață la maluri, pod de gheață, năboi) existente s-au menținut fără modificări importante.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare, exceptând cursurile mijlocii şi inferioare ale Someşului şî Bistriței unde vor fi în ușoară creștere datorită propagării.

Sunt posibile creșteri ușoare de niveluri și debite pe unele râuri mici din zonele de munte, din jumătatea de nord a țării, datorită cedării apei din stratul de zăpadă.

Formațiunile de gheață (gheață la maluri, pod de gheață, năboi) existente se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 18.12 – 19.12.2024 a fost în scădere, având valoarea de 3700 m3/s, sub media multianuală a lunii decembrie (5200 m3/s).

În aval de Porţile de Fier debitele au fost în scădere pe sectoarele Gruia – Bechet și Călărași – Tulcea și în creștere pe sectorul Corabia – Oltenița.

Debitul la intrarea în țară (secțiunea Baziaș) va fi în scădere (3600 m3/s).

În aval de Porţile de Fier, debitele vor fi în scădere pe sectorul Gruia – Tr. Măgurele şi relativ staţionare pe sectorul Zimnicea – Tulcea.

**2.** **Situația meteorologică în intervalul 18.12.2024, ora 08.00 – 19.12.2024, ora 06.00**

**ÎN ŢARĂ**

Vremea a fost în general frumoasă și ziua s-a menținut deosebit de caldă pentru a doua decadă a lunii decembrie în aproape toată țara, deși valorile termice au fost local ușor mai coborâte decât în intervalul anterior în vest și în sud. Cerul a fost variabil, cu înnorări în zona Carpaților Orientali unde izolat a fulguit și local în nord-vest și în centru. Vântul a suflat slab și moderat, cu intensificări la munte, la altitudini de peste 1800 m, pe alocuri cu rafale în general de 70...80 km/h. Este strat de zăpadă în cea mai mare parte a zonei montane și la ora 20 măsura -în platformele stațiilor meteorologice- până la 76 cm în Munții Vrancei și până la 67 cm în Masivul Ceahlău și pe suprafețe foarte mici în estul Transilvaniei (2 cm). Temperaturile maxime s-au situat în general cu 4...9 grade peste cele specifice datei (în Moldova și local în Muntenia și sudul Olteniei cu peste 10 grade) și s-au încadrat între 4 grade la Voineasa și 15 grade la Calafat, Buzău și Tulcea. La ora 6 valorile termice, mai ridicate decât normele perioadei, erau cuprinse între -4 grade la Sfântu Gheorghe (Covasna), Apa Neagră și Curtea de Argeș și 8 grade la Sulina. S-a semnalat ceață la începutul zilei și din nou din orele serii pe alocuri în vest și nord-vest, mai persistentă în Banat, iar în a doua parte a nopții și în centru, sud și est. Observație: de ieri de la ora 6 au fost în vigoare 20 mesaje de atenționare cod galben pentru fenomene meteorologice periculoase imediate, 7 emise de către SRPV Timișoara, 4 de către SRPV Sibiu, 3 de către SRPV Bacău, 2 de către CNPM pentru Muntenia, 2 de către SRPV Cluj, 1 de către SRPV Constanța și 1 de către SRPV Craiova.

**LA BUCUREŞTI**

Vremea a fost frumoasă, iar valorile termice diurne, deși în ușoară scădere față de ziua anterioară, s-au menținut cu mult peste normele perioadei. Cerul a fost variabil și vântul a suflat în general slab. Temperatura maximă a fost de 12 grade la Filaret și Afumați și 13 grade la stația meteo Băneasa (cu aproximativ 9 grade peste media climatologică a datei); la ora 6 se înregistrau 1 grad în Băneasa și Afumați și grade la Filaret.

**3. Prognoza meteorologică în intervalul 19.12.2024, ora 08.00 – 20.12.2024, ora 08.00**

**ÎN ŢARĂ**

Vremea va fi în general frumoasă, iar valorile termice, mai ales cele diurne, se vor menține cu mult peste mediile multianuale specifice datei (abatere pozitivă în general de 6...10 grade) în cea mai mare parte a țării. Astfel, temperaturile maxime se vor situa în general între 6 și 16 grade, cu valori mai scăzute în zonele cu ceață mai persistentă din Transilvania, iar cele minime vor fi cuprinse între -7 grade în depresiunile Carpaților Orientali și 6...8 grade în Dealurile de Vest și pe litoral. Cerul va fi variabil, mai mult senin ziua la deal și la munte și cu înnorări în a doua parte a nopții în vestul și nord-vestul teritoriului, unde doar pe arii restrânse se vor semnala ploi slabe. La începutul zilei și noaptea, local se va semnala ceață. Vântul va sufla slab până la moderat, temporar cu unele intensificări în zona montană înaltă, în special a Carpaților Orientali și a Munților Apuseni, unde vor fi rafale de 50...70 km/h.

**LA BUCUREŞTI**

Vremea se va menține predominant frumoasă, cu valori termice, îndeosebi diurne, ce se vor situa cu mult peste normalul climatologic al acestei date (abatere pozitivă de peste 10 grade). Cerul va fi mai mult senin, iar vântul va sufla în general slab. Temperatura maximă va fi de 13...14 grade, iar cea minimă va fi de 0...1 grad, mai coborâtă în zona preorășenească spre -2 grade. Dimineața și noaptea vor fi condiții de ceață.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Comisariatul Județean Harghita din cadrul Gărzii Naționale de Mediu*** informează despre producerea, în data de 18.12.2024, ora 10.00, unui incendiu la un atelier de reparatii auto situat in municipiul Satu Mare, strada Lukacs, nr.4, județul Harghita, cu degajari de fum in atmosfera. Din primele informatii, furnizate de ISU Harghita, rezulta ca s-a scurs pe sol uleiul uzat din recipientul in care se stoca temporar. Nu s-au raportat victime. Măsuri întreprinse: stingerea incendiului, stoparea scurgerilor si aplicarea pe sol a unui strat de nisip pentru absorbția poluantului.

***Agenţia Naţională pentru Protecţia Mediului*** informează că, din rezultatele analizelor efectuate în data de 17.12.2024, în cadrul Reţelei Naţionale de Monitorizare nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţia MM-6 (județul Maramureș).

1. **În domeniul solului și vegetației**

***Agenția pentru Protecția Mediului Argeș*** informează despre producerea, în data de 18.12.2024, ora 08.30, unei poluari accidentale cu 15 litri titei si 35 litri apa de zacamant a solului (cca 20 mp teren agricol) din cauza coroziunii unei conducte de transport apartinand SC OMV Petrom SA, Zona de Productie Valahia-sector Poiana Lacului, zona Parc Cocu, județul Argeș. Masuri: oprirea pomparii, izolarea conductei, remedierea sparturii, montarea unei sarniere, ecologizarea zonei.

***Comisariatul Județean Constanța din cadrul Gărzii Naționale de Mediu*** informează despre producerea, în data de 18.12.2024, ora 15.04, unui accident auto (provocat de explozia unei anvelope) care a provocat rasturnarea unui autotren pe Autostrada A2, la km 209, în județul Constanța. O cantitate de cca 100 litri combustibil si cca 2.000 litri de produse de curatenie (detergent lichid în recipiente de 1, 2 și 5 litri) s-a scurs in afara carosabilului, suprafata afectata fiind de cca 100 mp. ISU Dobrogea au intervenit în zonă. Nu au fost inregistrate victime. Vom reveni cu informatii suplimentare. Disp MMAP

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE ȘI DIGITALIZARE**